“ลังแข” ผลไม้พื้นบ้านรสชาติอร่อย ของฝากจากยะลา
“ลังแข” ถือเป็นผลไม้ประจำถิ่นของตำบลลำพะยา  ที่ในฤดูผลไม้จังหวัดยะลา แม่ค้าในพื้นที่บ้านสาคอ ตำบลท่าสาป อำเภอเมือง จังหวัดยะลา  ก็จะรับซื้อจากชาวสวน นำมาวางขายอยู่ที่ริมถนน สาย 418 ยะลา-ปัตตานี หมู่ 4 ตำบลท่าสาป  ซึ่งจะมีประชาชนที่สัญจรผ่านเส้นทางถนนสายดังกล่าว ไม่ว่าจะเป็นประชาชนในจังหวัดยะลา หรือที่มาจากพื้นที่อื่น ก็จะจอดรถแวะซื้อไปเป็นของฝากจากยะลา  รวมทั้งแม่ค้าต่างพื้นที่ก่อนกลับก็จะซื้อแบบเหมา เพื่อนำกลับไปขายอีกด้วย ส่วนรสชาติไม่ต้องพูดถึงคนที่ชอบรับประทานผลไม้ แบบเปรี้ยวอมหวาน ก็จะชื่นชอบและติดใจในรสชาติ ของลังแข ร้านกะนี 4 เลน แม่ค้าขายลังแข บอกว่า ปีนี้ผลไม้น้อย ตนเองรับลังแข มาจากทั้งในพื้นที่อำเภอธารโต อำเภอเบตง โดยเฉพาะตำบลลำพะยา ซึ่งมีปลูกกันจำนวนมาก ถือว่าขายได้เรื่อยๆ ช่วงโควิดคนไม่ค่อยมาก ลังแขจะขายดีกว่าผลไม้อื่น มีคนซื้อไปเป็นของฝาก ส่วนราคาจะอยู่ที่ 3-4 กก. 100 บาท ก็มี ถ้าขนาดจัมโบ้ กก.ละ 30-35 บาท  สำหรับรายได้ก็พออยู่ได้ มีรายได้ ได้กินได้เลี้ยงลูก ขณะที่นางสาวมารีแย สาและ แม่ค้าขาย ทุเรียน ลองกอง บอกว่า มาขายผลไม้อยู่ที่ริมถนน สาย 418 หลายเดือนแล้ว ตั้งแต่ต้นฤดูทุเรียน ก็จะนำทุเรียนที่บ้านมาขาย ตอนนี้ ช่วงปลายฤดูแล้วไม่ค่อยมี ก็จะรับซื้อลองกองมาขายบ้าง ถ้ารับมาทั้งหมดก็ไม่ไหวเหมือนกัน แต่ละวันก็พอมีรายได้ ไว้กินนิดหน่อยดีกว่าไม่มีรายได้ ช่วงนี้โควิด เศรษฐกิจไม่ดีด้วย ปีก่อนมีพ่อค้า แม่ค้า หลายร้าน ปีนี้พอเห็นโควิด ไม่มีคน ไม่ขายกันเป็นส่วนใหญ่